Solidariteit stuit SAPD se regstelplan in hofDr. Dirk Hermann, adjunk uitvoerende hoof van Solidariteit, praat met die media tydens een van die vakbonde se vorige regstellendeaksiesake in die arbeidshof in Johannesburg. Die arbeidshof het ŉ interdik aan Solidariteit toegestaan nadat die vakbond geargumenteer het dat die plan op rassekwotas neerkom en dat Solidariteit in ŉ hofsaak met die SAPD gewikkel is waarin gevra word dat die regstellendeaksieplan van die polisie ongeldig verklaar word. Regter Anton Steenkamp het bevind dat die SAPD nie mag voortgaan om polisielede volgens die nuwe rangstelsel te bevorder voordat die hofsake wat Solidariteit vroeër oor dié omstrede rangstelsel en die polisie se regstellendeaksieplan aanhangig gemaak het, nie aangehoor is nie. “Dit is ŉ ingrypende uitspraak. Regstellendeaksie-uitsprake het in die verlede gefokus op individuele sake. Hierdie uitspraak het tot gevolg dat minstens 1 500 bevorderings teruggehou word tot Solidariteit se regstellendeaksiesake afgehandel is,” het Dirk Hermann, adjunk uitvoerende hoof van Solidariteit, gesê. Volgens Hermann het Solidariteit reeds verlede jaar ŉ saak van onbillike diskriminasie op grond van ras na die arbeidshof verwys om die SAPD te dwing om drie van die vakbond se lede volgens die nuwe rangstelsel te bevorder. Die drie lede, wat gesamentlik meer as 80 jaar se diens in die SAPD het, is oor die hoof gesien vir bevordering aangesien die beskikbare poste volgens ras en geslag in groepe verdeel is. Solidariteit het ook gelyklopend ŉ saak teen die SAPD aan die gang waarin gevra word dat die totale plan van die polisie ongeldig verklaar word. “Die SAPD het hom nie hieraan gesteur nie en het reeds met die tweede fase van bevordering volgens die nuwe rangstelsel begin. Dit is nog ŉ manier waarop die SAPD met sy regstellendeaksieplan kwotas volgens die nasionale rassedemografie toepas en so ervaring ten koste van dienslewering misken. ” Hermann sê die SAPD het op 20 April 2010 ŉ nuwe rangstelsel bekendgestel waarvolgens twee nuwe range ─ luitenant en majoor ─ ingestel is om adjudant-offisiere en kapteins geleentheid tot bevordering te gee. “Slegs 9% van die beskikbare poste vir luitenant en majoor is aan wit mense toegeken. Dit het tot gevolg dat wit mense, wat danksy die nuwe range aan die minimum vereistes vir bevordering voldoen, nie bevorder kan word nie aangesien die aantal poste wat aan wittes toegeken is, reeds gevul is. Dit volg ondanks die feit dat verskeie werknemers van die aangewese groep, met ’n veel laer senioriteit, bevorder is aangesien méér poste aan hul rasgroep toegeken is.”